Linus Nässén (jääkiekkoilija, 1998)

Linus Gustav Isak Nässén (s. 10. toukokuuta 1998 Norrtälje, Ruotsi) on ruotsalainen jääkiekkopuolustaja, joka pelaa SHL-joukkue Timrå IK:ssa.
Ura.
Seuraura.
Nässén on Norrtälje IK:n kasvatti. Hän siirtyi 14-vuotiaana SDE HF:ään kaudeksi 2012–2013. Kaudeksi 2014–2015 Nässén siirtyi Luleå HF:n J18-joukkueeseen. Hän nousi joukkueen varakapteeniksi ja oli J18 Allsvenskanissa Luulajan tehokkain puolustaja ja toiseksi paras pistemies Isac Lundeströmin jälkeen tehoilla 5+8=13. Kaudella 2015–2016 Nässén nousi jo 17-vuotiaana seuran J20-joukkueen kapteenistoon. Hän debytoi samalla kaudella myös Luulajan SHL-joukkueessa, jossa Nässén pelasi kymmenen runkosarjaottelua ilman tehopisteitä. Hän sai tililleen ensimmäisen SHL-ottelunsa 10. joulukuuta 2015 Rögle BK:ta vastaan. Nässén merkittiin Luulajan seitsemänneksi puolustajaksi. Hän jäi ottelussa kuitenkin ilman peliaikaa. Nässén sai ensimmäiset jääaikansa SHL:ssä seuraavassa ottelussaan 26. joulukuuta 2015 Färjestad BK:ta vastaan. Hänet merkittiin Luulajan seitsemänneksi puolustajaksi. Nässén sai ottelussa peliaikaa 54 sekuntia. Huhtikuussa 2016 hän teki Luulajan kanssa kaksivuotisen jatkosopimuksen.
Florida Panthers varasi Nässénin kolmannella kierroksella 89. pelaajana . Samana kesänä hänet varasi myös WHL-joukkue Brandon Wheat Kings 59. pelaajana . Nässén ei kuitenkaan siirtynyt CHL:ään, vaan jatkoi kaudella 2016–2017 uraansa Luulajassa, jossa hän pelasi 21 runkosarjaottelua tehopistein 1+1=2 ja yhden Mestarien liigan ottelun tehden yhden syöttöpisteen. Nässénin SHL-uran avausmaali syntyi 29. marraskuuta 2016 Djurgårdens IF:ää vastaan. Helmikuussa 2017 hän kävi neljän ottelun lainalla HockeyAllsvenskan-joukkue AIK IF:ssä.
Kesällä 2017 Nässén varattiin uudelleen CHL:ään, kun WHL-joukkue Medicine Hat Tigers varasi hänet varaustilaisuuden 119. pelaajana. Luulaja lainasi Nässénin sinne kaudeksi 2017–2018. Hän jatkoi Tigersissa myös kaudella 2018–2019, jolloin Nässén oli joukkueen tehokkain puolustaja tehoilla 7+39=46.
Kaudeksi 2019–2020 Nässén palasi kotimaahansa ja siirtyi kaksivuotisella sopimuksella Växjö Lakers HC:hen. Hän pelasi siellä 35 runkosarjaottelua ilman tehopisteitä, kunnes helmikuussa 2020 Lakers lainasi Nässénin loppukaudeksi Allsvenskan-joukkue MODO Hockeyn riveihin. Kaudella 2020–2021 hän pelasi Lakersissa 33 runkosarjaottelua tehden kolme syöttöpistettä ja 13 playoff-ottelua tehden kaksi syöttöpistettä. Nässén voitti kauden päätteeksi Ruotsin-mestaruuden. Hän pelasi kauden aikana myös kuusi ottelua lainalla Allsvenskan-joukkue HC Vita Hästenissä tammi-helmikuun 2021 vaihteessa.
Nässén siirtyi kaudeksi 2021–2022 vuoden mittaisella sopimuksella SM-liigajoukkue Mikkelin Jukureihin. Hän teki 21 otteluun vain kolme syöttöpistettä, mutta kauden edetessä Nässén kuitenkin löysi virettä ja hän oli lopulta Jukurien tehokkain puolustaja tehoilla 3+23=26. Elokuussa 2022 Nässén teki seuran kanssa vuoden mittaisen jatkosopimuksen. 
Kaudeksi 2022–2023 Nässén nimettiin Jukurien varakapteeniksi. Hän oli joukkueen tehokkain puolustaja tehoilla 4+17=21. Tammikuussa 2023 Nässén teki Jukurien kanssa vuoden mittaisen jatkosopimuksen. Kaudella 2023–2024 hän oli tehoilla 5+30=35 joukkueen tehokkain puolustaja sekä paras syöttäjä Michal Kovařčíkin kanssa. Nässén jakoi koko SM-liigan puolustajien pistepörssin seitsemännen sijan Lukon Jakob Stenqvistin kanssa.
Kaudeksi 2024–2025 Nässén palasi kotimaahansa ja hän siirtyi kaksivuotisella sopimuksella Timrå IK:hon. Joukkuetta valmentaa Nässénille Jukureista tuttu Olli Jokinen.
Maajoukkueura.
Nässén pelasi alle 18-vuotiaiden Ivan Hlinkan muistoturnauksessa vuonna 2015, jolloin hän voitti hopeaa. Yhteensä Nässén on pelannut seitsemän nuorten ja 21 poikien maaottelua. Hän on kuulunut Ruotsin alle 16-vuotiaiden maajoukkueen kapteenistoon.
Muuta.
Nässénin pikkuveli Casper pelaa hyökkääjänä Miamin yliopistojoukkueessa.